钦定古今图书集成/理学汇编/文学典/第061卷 > 颜诩
## 钦定古今图书集成/理学汇编/文学典/第061卷 > 颜诩

按马令《南唐书》本传：“诩，鲁郡公真卿之后，唐末徙居
木川。诩少孤，兄弟数人，事继母以孝闻。雅辞翰，谨礼
法，多循先业。迨末年，一门百口，家法严肃，男女异序，
少长敦睦。子侄二十馀人，皆服儒业，每延宾侣，寓门
下者常十数。诩晨暮延揖，饮馔燕笑，未尝不躬自接
对。虽遇姻戚冲孺，亦为冠带尽礼。就所居第，依泉石”，
筑亭榭，开轩四敞，则碧藓丛绕，翠微环列，萧爽之趋，
杜绝尘嚣。水部员外郎孟宾于尝以诗美之云：“园林
萧爽闻来久，欲访因循二十秋。此日开襟吟不尽，碧
山重叠水长流。”又司农卿何蒙、殿中丞蒯鳌、史馆孙
伯纯各为诗序，以述其幽隐。诩闻子弟有与宾客戏
者，未尝面责，手写韦昭《博奕论》，署于屋壁，使之自愧，
家人未尝见其喜愠。初，季父非理据乡人桑诣邑求
治，令尹下诩评之，诩偿以己缗，其讼遂止。卒，年七十
馀。